Grondwet sê vandag oor wettiging van daggaArgieffoto Die konstitusionele hof sal Dinsdag sy langverwagte uitspraak lewer oor die moontlike wetlike gebruik van dagga. Die hof sal beslis of dit wettig is vir Suid-Afrikaners om dagga vir persoonlike gebruik te kweek. Regter Dennis Davis het verlede jaar in Maart in die hooggeregshof in Kaapstad gedeeltes van die Wet op Dwelms en Dwelmhandel en die Wet op die Beheer van Medisyne en Verwante Stowwe ongeldig en ongrondwetlik verklaar en beslis dié gedeeltes moet gewysig word. Die saak spruit uit ŉ aansoek wat deur Gareth Prince, ŉ prokureur, Rastafariër en kampvegter vir die dekriminalisering van dagga, en Jeremy Acton, voorsitter van die Daggaparty, ingedien is. Die respondente in die saak is verskeie regeringsdepartemente, die polisie, asook die direkteur van openbare vervolging. Prince het aangevoer die kriminalisering van daggagebruik en die besit daarvan is ŉ skending van die reg op gelykheid, waardigheid en vryheid van geloof. Davis het die bevel van ongeldigheid oor die gebruik van cannabis opgeskort hangende ŉ beslissing van die konstitusionele hof. Die Nasionale Vervolgingsgesag (NVG) en ander regeringsdepartemente het die wettiging van dagga teengestaan en gewaarsku oor die skadelike newewerkings daarvan. Die staat het onder meer gesteun op getuienis van dr. Gouws, ŉ apteker en registrateur van medisyne, wat getuig het oor die akute uitwerking wat die gebruik van dagga tot gevolg het. Volgens Gouws veroorsaak die neurologiese uitwerking van dagga dat kognitiewe vaardighede soos bestuursvermoë verlaag en die respiratoriese en kardiovaskulêre stelsels geraak word. Gouws het getuig die gebruik van dagga kan skadelik vir die brein en liggaam wees. Omdat dit ŉ hallusinogeen is, kan dit ŉ gevoel van uiterste ontspanning of hiperaktiwiteit by die gebruiker veroorsaak. Dit is ook skadelik vir die ongebore fetus van swanger vroue. Die verdediging het op sy beurt verwys na ŉ navorsingsverslag wat aandui daar is tentatiewe bewyse dat daggagebruik nie gewoonlik misdaadoortredings aanmoedig soos ander dwelms nie. Die verslag beklemtoon daar is geen bewyse dat die wettiging van dagga in sekere state in die VSA gelei het tot ŉ toename in misdaad nie. Daar word ook gewys op die verskillende tradisies en sienings van daggagebruik deur verskillende lede van die gemeenskap, byvoorbeeld groepe wat dit weens hul oortuiging van die medisinale eienskappe daarvan gebruik en “dit nie met dieselfde morele afkeer as ander dele van die samelewing beskou nie”.